പതിനാറുകാരിയെ കൊലപ്പെടുത്താന് ശ്രമിച്ചതിനുപിന്നില് പ്രണയപ്പക മണ്ണാര്ക്കാട് : തിരുവിഴാംകുന്നില് പതിനാറുകാരിയെ കൊലപ്പെടുത്താന് ശ്രമിച്ച സംഭവത്തിനു പിന്നില് പ്രണയപകയെന്നു പോലീസ്. യുവാവിനെ പോലീസ് അറസ്റ്റ് ചെയ്തു. ഇന്നലെ വൈകുന്നേരം തിരുവിഴാംകുന്നില് നിന്നാണ് യുവാവിനെ അറസ്റ്റ് ചെയ്തത്. തിരുവിഴാംകുന്ന് മലേരിയം പടിഞ്ഞാറന് മുസ്തഫയുടെ മകന് ജംഷീര് 20 ആണ് അറസ്റ്റിലായത്. പ്രതിക്കെതിരെ വധശ്രമത്തിനു കേസെടുത്തിട്ടുണ്ട്. മണ്ണാര്ക്കാട് ഡിവൈഎസ്പി വി.എ. കൃഷ്ണദാസ്, എസ്ഐ കെ.ആര്. ജസ്റ്റിന്, സിപിഒമാരായ റമീസ്, ഷൗക്കത്ത് എന്നിവരടങ്ങുന്ന പോലീസ് സംഘമാണ് പ്രതിയെ അറസ്റ്റു ചെയ്തത്. ഒരു വര്ഷം മുന്പുതന്നെ പെണ്കുട്ടിയുടെ വീട്ടുക്കാര് പെണ്കുട്ടിയെ ശല്യം ചെയ്യരുതെന്ന് താക്കീതു നല്കിയിരുന്നതായി പോലീസ് പറയുന്നു. പെണ്കുട്ടിയെ വിവാഹം കഴിക്കണമെന്ന യുവാവിന്റെ അഭ്യര്ഥനയും വീട്ടുകാര് നിരസിച്ചു. പെണ്കുട്ടിയും പ്രണയാഭ്യര്ഥന നിരസിച്ചു. ഇതോടെ യുവാവ് പെണ്കുട്ടിയെ വീട്ടിലെത്തി കൊലപ്പെടുത്താന് ശ്രമിച്ചതെന്നാണ് പോലീസ് പറയുന്നത്. ചൊവ്വാഴ്ച പുലര്ച്ചെ നാലിനാണ് കേസിനാസ്പദമായ സംഭവം നടക്കുന്നത്. പെണ്കുട്ടിയുടെ വീട്ടില് എത്തിയ യുവാവ് പെണ്കുട്ടിയുമായി വാക്കുതര്ക്കത്തിലാവുകയും തുടര്ന്ന് കൊല്ലാന് ശ്രമിക്കുകയുമായിരുന്നു എന്നാണ് പോലീസ് പറയുന്നത്. പെണ്കുട്ടിയുടെ മുത്തശ്ശി മുറിയിലെത്തിയപ്പോള് പെണ്കുട്ടിയുടെ വായില് തുണി തിരുകി കഴുത്തില് തുണി ചുറ്റിയ അവസ്ഥയിലായിരുന്നു. പെണ്കുട്ടിക്ക് ബോധമുണ്ടായിരുന്നില്ല. പെണ്കുട്ടി പെരിന്തല്മണ്ണ സ്വകാര്യാശുപത്രിയില് ചികിത്സയിലാണ്. പോലീസ് പെണ്കുട്ടിയുടെ മൊഴി എടുത്തു. പോക്സോ കേസ് ഉള്പ്പെടുത്തണമോയെന്ന് വിശദമായ മൊഴിയെടുത്തതിനു ശേഷം തീരുമാനിക്കുമെന്ന് ഡിവൈഎസ്പി വി.എ. കൃഷ്ണദാസ് പറഞ്ഞു.